b'\n_START_ARTICLE_\nKertak\xc3\xa4ytt\xc3\xb6astiat\n_START_PARAGRAPH_\nKertak\xc3\xa4ytt\xc3\xb6astiat eli kerta-astiat ovat kertak\xc3\xa4ytt\xc3\xb6isi\xc3\xa4, kevyit\xc3\xa4 ruokailuastioita ja juomakuppeja. Niit\xc3\xa4 ei pest\xc3\xa4 k\xc3\xa4yt\xc3\xb6n j\xc3\xa4lkeen vaan ne laitetaan j\xc3\xa4teker\xc3\xa4ykseen. Kertak\xc3\xa4ytt\xc3\xb6astiat valmistetaan yleens\xc3\xa4 kartongista, erilaisista muoveista, foliosta tai n\xc3\xa4iden materiaalien yhdistelmist\xc3\xa4. Varsinkin kartonkisten kertak\xc3\xa4ytt\xc3\xb6astioiden ulkopintaan voidaan painaa erilaisia v\xc3\xa4rej\xc3\xa4 ja kuvioita._NEWLINE_Kertak\xc3\xa4ytt\xc3\xb6astioiden kanssa k\xc3\xa4ytet\xc3\xa4\xc3\xa4n kertak\xc3\xa4ytt\xc3\xb6isi\xc3\xa4 aterimia, jotka on valmistettu yleens\xc3\xa4 muovista mutta joskus pr\xc3\xa4ss\xc3\xa4tty puuviilusta.\n_START_SECTION_\nHistoriaa\n_START_PARAGRAPH_\nKertak\xc3\xa4ytt\xc3\xb6astioita alettiin ensimm\xc3\xa4isen\xc3\xa4 valmistaa Yhdysvalloissa 1900-luvun alussa. Tarve syntyi hygieniasyist\xc3\xa4, kun puutteelliset astianpesumahdollisuudet helpottivat epidemioiden levi\xc3\xa4mist\xc3\xa4 ruokailuastioiden v\xc3\xa4lityksell\xc3\xa4. Hygienia on yh\xc3\xa4 merkitt\xc3\xa4v\xc3\xa4 syy kertak\xc3\xa4ytt\xc3\xb6astioiden k\xc3\xa4ytt\xc3\xb6\xc3\xb6n muun muassa sairaaloissa ja ulkoilmatilaisuuksissa, mutta sen rinnalle k\xc3\xa4ytt\xc3\xb6syiksi ovat tulleet helppous ja mukavuus. Suomessa kerta-astioiden valmistus alkoi 1965, kun Huhtam\xc3\xa4ki Oyj perusti H\xc3\xa4meenlinnaan Polarpak-nimisen yrityksen. Nykyisin Huhtam\xc3\xa4ki on maailman suurimpia kertak\xc3\xa4ytt\xc3\xb6astioiden valmistajia. Toinen suomalainen yritys Kotkamills on kehitt\xc3\xa4nyt kertak\xc3\xa4ytt\xc3\xb6isen kahvikupin, jossa ei tarvita lainkaan muovia kartongin p\xc3\xa4\xc3\xa4llysteen\xc3\xa4. Keksint\xc3\xb6\xc3\xa4 pidet\xc3\xa4\xc3\xa4n tieteellisen\xc3\xa4 l\xc3\xa4pimurtona.\n_START_SECTION_\nKertak\xc3\xa4ytt\xc3\xb6iset juoma-astiat\n_START_PARAGRAPH_\nKertak\xc3\xa4ytt\xc3\xb6iset juomakupit, ammattikielell\xc3\xa4 kertak\xc3\xa4ytt\xc3\xb6pikarit, valmistetaan Euroopassa yleens\xc3\xa4 joko lasia muistuttavasta kirkkaasta muovista tai laminoidusta kartongista. Kartonkikuppien p\xc3\xa4\xc3\xa4tyypit ovat kuumajuoma- ja kylm\xc3\xa4juomapikarit. _NEWLINE_Noin 100\xe2\x80\x93250 millilitran vetoisista kuumajuomapikareista nautitaan yleens\xc3\xa4 kahvia, teet\xc3\xa4 tai muita kuumia juomia sek\xc3\xa4 j\xc3\xa4\xc3\xa4kaappil\xc3\xa4mp\xc3\xb6isi\xc3\xa4 virvoitusjuomia. Pikareissa voi olla esiin taitettava kartonkinen pidike eli \xe2\x80\x9dkorva\xe2\x80\x9d, ettei k\xc3\xa4ytt\xc3\xa4j\xc3\xa4 polta sormiaan kuumasta juomasta. Materiaalina on yleisimmin yhdelt\xc3\xa4 puolen LDPE-muovilla p\xc3\xa4\xc3\xa4llystetty\xc3\xa4 t\xc3\xa4ysvalkaistua, kemiallisesta massasta valmistettua SBS-kartonkia. Muun muassa Pohjois-Amerikassa suositaan korvatonta, polystyreenist\xc3\xa4 eli \xe2\x80\x9dstyroksista\xe2\x80\x9d valmistettua kahvikuppia, jonka paksuhko materaalikerros toimii l\xc3\xa4mm\xc3\xb6neristeen\xc3\xa4. Sen kehitti 1950-luvulla William F. Dart, jonka perustama Dart Container Corporation valmistaa yh\xc3\xa4 valtaosan t\xc3\xa4m\xc3\xa4n tyyppisist\xc3\xa4 kupeista._NEWLINE_Kylm\xc3\xa4juomapikareita k\xc3\xa4ytet\xc3\xa4\xc3\xa4n virvoitusjuomiin, jotka viilennet\xc3\xa4\xc3\xa4n laittamalla pikariin j\xc3\xa4\xc3\xa4kuutioita tai -mursketta. Niiden yleisimm\xc3\xa4t koot ovat 0,25, 0,4 ja 0,5 litraa ja materiaalina k\xc3\xa4ytetty SBS-kartonki on yleens\xc3\xa4 p\xc3\xa4\xc3\xa4llystetty muovilla molemmin puolin.\n_START_SECTION_\nKertak\xc3\xa4ytt\xc3\xb6lautaset\n_START_PARAGRAPH_\nKertak\xc3\xa4ytt\xc3\xb6- eli \xe2\x80\x9dpaperilautasia\xe2\x80\x9d valmistetaan eri materiaaleista niiden k\xc3\xa4ytt\xc3\xb6tarkoituksen mukaan. Kuiville elintarvikkeille, kuten kahvileiville ja kekseille riitt\xc3\xa4\xc3\xa4 p\xc3\xa4\xc3\xa4llyst\xc3\xa4m\xc3\xa4t\xc3\xb6n kartonki, kosteille ja rasvaisille ruoille sis\xc3\xa4pinnaltaan lakattu kartonki ja hyvin vesipitoisille ruoille kuten keitoille tarvitaan molemmin puolin muovipinnoitettu kartonki. Tietynlaisilla muovimateriaaleilla pinnoitetut kartonkiset kerta-astiat soveltuvat mikroaaltouunin lis\xc3\xa4ksi my\xc3\xb6s s\xc3\xa4hk\xc3\xb6uuniin. Lautaset stanssataan ja nuutataan muotoonsa etuk\xc3\xa4teen painetusta kartonkirullaradasta. Lautasia tehd\xc3\xa4\xc3\xa4n sek\xc3\xa4 py\xc3\xb6rein\xc3\xa4, ovaaleina ett\xc3\xa4 suorakulmaisina.\n_START_SECTION_\nKerta-astioiden k\xc3\xa4ytt\xc3\xb6trendej\xc3\xa4\n_START_PARAGRAPH_\nKuluttajatutkimuskeskuksen mukaan 2010-luvulla on vallalla kaksi vastakkaista trendi\xc3\xa4, jotka vaikuttavat kerta-astioiden k\xc3\xa4ytt\xc3\xb6\xc3\xb6n. Toisaalta ymp\xc3\xa4rist\xc3\xb6tietoisuus saa ihmiset suosimaan mieluummin tavanomaisia pest\xc3\xa4vi\xc3\xa4 astioita kotioloissa, toisaalta yleistyv\xc3\xa4 takeaway-kulttuuri lis\xc3\xa4\xc3\xa4 kerta-astioiden kysynt\xc3\xa4\xc3\xa4 ravintoloissa ja ty\xc3\xb6paikoilla. Suomen ymp\xc3\xa4rist\xc3\xb6keskuksen mukaan vertailu kerta-astian tai hanan alla juoksevalla vedell\xc3\xa4 tiskattavan kahvimukin k\xc3\xa4yt\xc3\xb6n v\xc3\xa4lill\xc3\xa4 on vaikeaa.'